ปภ.เผยคงสถานการณ์อุทกภัยใน 6 จังหวัด บึงกาฬ นครพนม สกลนคร นครนายก ปราจีนบุรี และเพชรบุรี พร้อมเร่งให้การช่วยเหลือผู้ประสบภัยครอบคลุมทุกด้าน
นายชยพล ธิติศักดิ์ อธิบดีกรมป้องกันและบรรเทาสาธารณภัย (ปภ.) เปิดเผยถึงสถานการณ์อุทกภัยในพื้นที่ต่างๆ ที่ได้รับผลกระทบจาก อิทธิพลมรสุมตะวันตกเฉียงใต้ ตั้งแต่วันที่ 17 สิงหาคม – 14 กันยายนนี้ ว่า  ยังคงมีสถานการณ์อุทกภัย 6 จังหวัด ได้แก่ บึงกาฬ นครพนม สกลนคร นครนายก ปราจีนบุรี และเพชรบุรี รวม 21 อำเภอ 79 ตำบล 537 หมู่บ้าน ประชาชนได้รับผลกระทบ 15,520 ครัวเรือน 55,576 คน พร้อมประสานหน่วยงานที่เกี่ยวข้องดำเนินการแก้ไขปัญหาอุทกภัยให้สอดคล้องกับสถานการณ์ในแต่ละพื้นที่ กำชับจังหวัดที่สถานการณ์คลี่คลายแล้ว เร่งสำรวจและจัดทำบัญชีความเสียหายให้ครอบคลุมทุกด้าน เพื่อให้การช่วยเหลือผู้ประสบภัยตามระเบียบกระทรวงการคลังฯ
 
     ส่วนจังหวัดที่ยังมีสถานการณ์อุทกภัยให้ดูแลชีวิตความเป็นอยู่ของผู้ประสบภัย ควบคู่กับการเร่งระบายน้ำออกจากพื้นที่ โดยเชื่อมโยงการระบายน้ำในพื้นที่รอยต่อระหว่างจังหวัดอย่างใกล้ชิด เพื่อคลี่คลายสถานการณ์ให้กลับสู่ภาวะปกติโดยเร็ว หากประชาชนได้รับความเดือดร้อนจากอุทกภัยสามารถติดต่อขอความช่วยเหลือได้ทางสายด่วนนิรภัย 1784 ตลอด 24 ชั่วโมง